Diari Oficial de la Generalitat Valenciana


Sumari del DOGV 3239, del 11-05-1998 (1998/3332)

RESOLUCIÓ de 21 d'abril de 1998, del sotssecretari per a la Modernització de les Administracions Públiques, per la qual es publica l'Acord de Col·laboració en Matèria de Formació entre la Generalitat Valenciana i les centrals sindicals més representatives en l'àmbit de la Mesa General de Negociació de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3239

Data del DOGV
:   11-05-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/3332


Data del document
:   21-04-1998

Organisme emissor
:   Conselleria d'Economia, Hisenda i Administració Pública

Tipus de document
:   Resolució

RESOLUCIÓ de 21 d'abril de 1998, del sotssecretari per a la Modernització de les Administracions Públiques, per la qual es publica l'Acord de Col·laboració en Matèria de Formació entre la Generalitat Valenciana i les centrals sindicals més representatives en l'àmbit de la Mesa General de Negociació de la Generalitat Valenciana. [1998/C3332]
  
El dia 9 de juliol de 1997 es va subscriure l'Acord de Col·laboració en Matèria de Formació entre la Generalitat Valenciana i les centrals sindicals més representatives en l'àmbit de la Mesa General de Negociació de la Generalitat Valenciana.
  
Així mateix les parts van acordar la conveniència que l'acord adoptat es publicara en el Diari Oficial de la Generalitat Valenciana.
  
Per això, en compliment d'allò que s'ha acordat, resolc:
  
Fer públic l'Acord de Col·laboració en Matèria de Formació entre la Generalitat Valenciana i les centrals sindicals més representatives en l'àmbit de la Mesa General de Negociació de la Generalitat Valenciana, subscrit el dia 9 de juliol de 1997, que s'adjunta com annex a la present resolució.
  
València, 21 d'abril de 1998.- El sotssecretari per a la Modernització de les Administracions Públiques: José Emilio Cervera Cardona.
  
Acord de col·laboració en matèria de formació entre la Generalitat Valenciana i les centrals sindical més representatives en l'àmbit de la mesa general de negociació de la Generalitat Valenciana.
  
València, 9 de juliol de 1997
  
Reunits:
  
D'una part, el conseller d'Economia, Hisenda i Administració Pública, senyor José Luis Olivas Martínez i el sotssecretari per a la Modernització de les Administracions Públiques, senyor José Emilio Cervera Cardona.
  
D'una altra part, i en representació de les centrals sindicals més representatives en l'àmbit de la mesa general de Negociació de la Generalitat Valenciana, els representants de UGT-FSP, UGT-FETE, CC OO, CSI-CSIF i CEMSATSE.
  
Manifesten:
  
La modernització de les administracions públiques comença per una major eficàcia i qualitat en els serveis públics, planificant polítiques de personal que adapten els recursos humans disponibles a les noves necessitats de l'organització i a les creixents demandes dels ciutadans.
  
La formació constitueix un element essencial en l'estratègia de canvi de l'administració pública, un factor bàsic per a incrementar la motivació i la integració dels empleats públics i un mecanisme eficaç i indispensable per a articular la mobilitat i la promoció, perquè possibilita una adaptació permanent dels empleats públics a l'evolució professional i al contingut dels llocs de treball, incrementant-se l'eficàcia i qualitat dels serveis que presta l'administració pública.
  
Les parts firmants de l'Acord de 6 de febrer de 1995, del Govern Valencià, pel qual s'aprova l'acord subscrit entre la Generalitat Valenciana i les organitzacions sindicals per al període 1995-1997, sobre condicions de treball en la funció pública, i les parts firmants de l'Acord de Formació Contínua en les Administracions Públiques, aprovat el 23 de desembre de 1996, destaquen una col·laboració estreta i una coparticipació de tots els agents, administratius i socials, en els temes relacionats amb la formació del personal al servei de la Generalitat i en el desenvolupament dels plans de Formació Contínua de la Generalitat Valenciana.
  
La Generalitat Valenciana i les centrals sindicals més representatives en l'àmbit d'aquesta, valoren l'oportunitat de firmar un acord de col·laboració en matèria de formació dels empleats públics de la Generalitat Valenciana, i estableixen el següent acord:
  
1. Objecte
  
El present acord té per objecte l'establiment d'un nou marc de relacions en matèria de formació, entre la Generalitat Valenciana i les centrals sindicals més representatives en l'àmbit de la mesa general de negociació de la Generalitat Valenciana, de manera que es creen les condicions per a afavorir la participació sindical en la planificació formativa de la Generalitat Valenciana i dels instituts públics de formació que en depenen, així com el reconeixement de la importància de les iniciatives de formació de les centrals sindicals com a agents de formació.
  
2. Comissió de Formació. Funcions
  
La Comissió de Formació constituïda en l'àmbit de la Mesa General de Negociació de la Generalitat Valenciana, de naturalesa paritària, estarà integrada per representants de la Generalitat Valenciana i representants de les centrals sindicals firmants del present acord, i tindrà les següents funcions:
  
a) Proposta i estudi de criteris generals per a l'elaboració, disseny i coordinació de la formació dirigida als empleats públics de la Generalitat Valenciana.
  
b) Seguiment i avaluació de les activitats programades en matèria de formació continuada per l'administració del Consell i les centrals sindicals firmants del present acord, així com el coneixement dels plans de formació programats per l'Institut Valencià d'Estudis de Salut Pública (IVESP) i per la Direcció General d'Ordenació i Innovació Educativa i Política Lingüística (DGOIEPL).
  
c) Vetlar pel compliment de l'Acord de Formació Contínua de les Administracions Públiques en l'àmbit de la Generalitat Valenciana.
  
d) Negociar, valorar i aprovar els plans de formació contínua que li siguen presentats, a l'efecte d'elevar-los a la Comissió General per a la formació contínua per a la seua aprovació definitiva i posterior finançament.
  
e) Promoure una adequada informació als treballadors de la Generalitat Valenciana sobre els plans de formació contínua aprovats. A l'efecte, es procedirà a:
  
- Publicar en el Diari Oficial de la Generalitat Valenciana, la relació de les accions formatives incloses en el pla.
  
- Elaborar el model de sol·licitud per a l'assistència als cursos.
  
- Establir el termini de presentació de sol·licituds.
  
f) Conéixer la memòria balanç sobre el desenvolupament del Pla de Formació Contínua promogut per la Generalitat Valenciana i dels plans de formació contínua promoguts per les centrals sindicals.
  
g) Estudi i valoració de totes aquelles iniciatives i propostes que puguen presentar-se per a la consecució dels objectius i fins de la Generalitat Valenciana en matèria de formació.
  
La Comissió de Formació disposarà d'una Mesa Tècnica que estarà integrada per representants de la Generalitat Valenciana i de les centrals sindicals firmants del present acord, la funció de la qual consistirà a possibilitar, a nivell operatiu, totes aquelles accions d'índole instrumental que posen en funcionament els criteris adoptats per la Comissió.
  
Per a l'adequat desenvolupament i gestió de la Formació Contínua, hi serà d'aplicació allò que s'ha regulat en el segon Acord sobre Formació Contínua en les Administracions Públiques per a 1997-2000.
  
3. Pla de Formació Contínua
  
El Pla anual de Formació Contínua promogut per la Generalitat Valenciana, i dirigit a tots els empleats públics d'aquesta, amb l'informe previ de la Comissió de Formació, inclourà les activitats formatives convocades per l'IVAP, IVESP i DGOIEPL.
  
Així mateix, les organitzacions sindicals informaran a la Comissió de Formació descrita en l'apartat segon, sobre els plans de formació contínua promoguts per aquestes i dirigits als empleats públics de la Generalitat Valenciana.
  
4. Assistència a les activitats formatives
  
A) Cadascuna de les centrals sindicals firmants del present acord disposarà, almenys, d'una plaça per a l'assistència als cursos organitzats per l'IVAP, IVASP, IVESP, i DGOIEPL, sense menyscapte del nombre de places disponibles en cada curs per als empleats públics de la Generalitat Valenciana, d'acord amb les següents condicions:
  
- Que els aspirants proposats reunisquen els requisits personals i professionals exigits per a la resta dels seleccionats en la convocatòria de cada curs.
  
- Que la proposta duga adjunta la memòria o l'informe oportú dels responsables de la central sindical, on es justifique l'interés per la seua participació.
  
- Que es tinga coneixement de les persones que hi participen amb l'antelació suficient perquè les dites places puguen, en cas de no haver-hi aspirants de les centrals sindicals, revertir en altres sol·licitants.
  
B) Les accions formatives finançades a càrrec dels fons de formació contínua, bé siguen promogudes per la Generalitat Valenciana o per organitzacions sindicals, tindran la mateixa consideració als efectes de la participació dels empleats públics en aquestes.
  
La selecció dels aspirants als cursos de formació que integren plans de formació contínua, s'efectuarà sobre la base dels següents criteris generals:
  
- Amb l'antelació suficient, els interessats hauran de presentar les seues sol·licituds als llocs i dins del termini que s'establisca en cada Pla de Formació Contínua.
  
- Els cursos sol·licitats hauran de guardar relació amb el lloc de treball i/o departament en què preste els seus serveis el sol·licitant.
  
- Al mateix temps, es possibilitarà i facilitarà l'accés a les accions formatives que, encara que no tinguen relació directa amb el contingut de les funcions del lloc de treball del sol·licitant, suposen una formació complementària que permeta la promoció del seu desenvolupament personal i professional, i servisquen per a l'efectiu establiment de la promoció horitzontal i vertical de l'empleat públic.
  
- Preferentment, s'atendran les sol·licituds de realització de cursos d'aquells empleats públics que no hagueren realitzat cursos de semblants característiques en els dos anys anteriors a l'aprovació del pla que es tracte.
  
- Haurà d'afavorir-se la participació equilibrada d'homes i dones en l'assistència als cursos.
  
La Comissió vetlarà pel compliment dels criteris anteriorment descrits.
  
5. Règim de permisos
  
La Generalitat Valenciana facilitarà l'assistència dels empleats públics als cursos de formació contínua.
  
Es concediran els permisos necessaris per a l'assistència als cursos, si bé aquesta estarà supeditada a l'adequada cobertura de les necessitats del servei quan es realitzen en tot o en part en horari de treball d'acord amb els procediments establits per la Generalitat Valenciana. El temps emprat en els cursos s'entendrà com a treball efectiu, quan els esmentats cursos es realitzen en horari laboral.
  
6. Certificats de les accions formatives
  
Cada centre o institut amb competències formatives en l'àmbit de la Generalitat Valenciana, així com les organitzacions sindicals firmants del present acord certificaran l'aprofitament dels empleats públics per l'assistència als seus respectius cursos de formació contínua.
  
7. Reunions de la Comissió
  
La Comissió de Formació es reunirà amb una periodicitat mínima de tres mesos, per a avaluar la gestió dels distints plans de formació dirigits als empleats públics de la Generalitat Valenciana. No obstant això, podrà realitzar totes aquelles reunions que resulten necessàries per a aconseguir un major grau d'eficàcia en les seues comeses.
  
Durant el mes d'octubre de cada any es realitzarà una reunió de la Comissió per a establir les línies d'actuació preferent que faciliten el disseny i els continguts de les accions formatives dels plans de formació de l'any següent. Així mateix, durant el primer trimestre de cada any, es reunirà a fi d'avaluar els plans de formació de l'exercici anterior.
  
8. Finançament
  
El finançament dels plans anuals de formació contínua provindrà dels fons que a cada ens promotor li siguen assignats per la Comissió Tripartida de Formació Contínua, a través de l'Institut Nacional d'Administració Pública.
  
Els distints plans de formació continuada que es convoquen en l'àmbit de la Generalitat Valenciana, es finançaran a càrrec dels seus pressupostos.
  
Així mateix, la Generalitat Valenciana podrà finançar, a càrrec dels seus pressupostos, i en funció de criteris de proporcionalitat representativa, les iniciatives de formació presentades per les centrals sindicals firmants del present acord, sempre que s'adeqüen als objectius estratègics de la Generalitat Valenciana en matèria de formació, per a la qual cosa s'atindrà a allò que s'ha previst en la Llei d'Hisenda Pública i en el reglament de concessió de subvencions públiques.
  
9. Valoració de les activitats de formació contínua promogudes per les organitzacions sindicals
  
A l'efecte de valoració en qualsevol procés d'acreditació de mèrits dels certificats d'aprofitament expedit per les centrals sindicals en els seus cursos de formació contínua, les centrals sindicals firmants de l'Acord de Formació Contínua en les Administracions Públiques, presentaran a la Comissió de Formació descrita en l'apartat segon del present acord, la relació de totes les activitats formatives de les quals se sol·licite la valoració. Per a això, serà requisit que aquestes accions formatives hagen sigut aprovades per la Comissió General de Formació Contínua.
  
La sol·licitud que presenten les organitzacions sindicals haurà de dur adjunta la documentació següent:
  
a) Programa de cada acció formativa, que comprendrà:
  
- Denominació de l'acció formativa.
  
- Objectius i continguts, especificant les matèries i els blocs temàtics.
  
- Metodologia
  
- Destinataris i criteris de selecció,
  
- Dates i lloc d'impartició, així com duració lectiva.
  
b) Relació del professorat que impartirà les distintes matèries que integren l'acció formativa, així com el seu currículum acadèmic i professional, a l'efecte de demostrar la idoneïtat per a la impartició de l'acció formativa encomanada.
  
c) Indicació del sistema d'avaluació del curs i dels seus resultats formatius.
  
d) Model del certificat d'aprofitament que s'expedirà als assistents a la finalització de l'acció formativa.
  
La Comissió de Formació, a la vista de la documentació aportada per l'organització sindical, podrà sol·licitar els informes que siguen necessaris sobre les accions formatives proposades.
  
La Comissió validarà les accions formatives proposades per les organitzacions sindicals que reunisquen tots els requisits especificats anteriorment i la trametrà a la Direcció General de Funció Pública de la Conselleria d'Economia, Hisenda i Administració Pública, Direcció General de Personal de la Conselleria de Cultura, Educació i Ciència o Direcció General de Recursos Humans de la Conselleria de Sanitat, segons corresponga, a l'efecte de la seua consideració en qualsevol procés d'acreditació de mèrits en la Generalitat Valenciana.
  
A continuació es publicarà en el Diari Oficial de la Generalitat Valenciana, la relació de les esmentades accions formatives homologades.
  
Respecte dels cursos de formació contínua convocats i realitzats per les organitzacions sindicals amb anterioritat a la firma del present acord que hagen sigut finançats i aprovats amb càrrec a l'Acord de Formació Contínua de les Administracions Públiques de 21 de març de 1995 per al període 1995-1996, la Comissió procedirà a la seua validació dins de l'exercici 1997.
  
10. Vigència
  
El present acord té vigència anual, renovable automàticament si no hi haguera denúncia prèvia per qualsevol de les parts amb un mes d'antelació a la seua finalització.
  
I en prova de conformitat, firmen el present acord, a València, al lloc i en la data en indicat al començament.
  
El conseller d'Economia, Hisenda i Administració Pública: José Luis Olivas Martínez
  
El sotssecretari per a la Modernització de les Administracions Públiques: José Emilio Cervera Cardona
  
Per UGT-FSP
  
Per UGT-FETE
  
Per CC OO
  
Per CSI-CSIF